አቶ ልደቱ የቀረበባቸው ሕገ መንግሥት ለመናድ ሰነድ ማዘጋጀት ክስ የመጻፍና የመናገር መብታቸውን እንደሚቃረን ተናገሩ
የኢዴፓ አመራር አቶ ልደቱ አያሌው የኦሮሚያ ክልል ምሥራቅ ሸዋ ዞን ጠቅላይ ዓቃቤ ሕግ ያቀረበባቸው ሕገ መንግሥቱን ለመናድ በማሰብ የሽግግር መንግሥት ማቋቋም የሚል ሰነድ ማዘጋጀት ወንጀል ክስ፣ በሕገ መንግሥቱ የተፈቀደላቸውን የመናገርና የመጻፍ መብታቸውን የሚቃረን መሆኑን ተናገሩ፡፡ አቶ ልደቱ ጥቅምት 13 ቀን 2013 ዓ.ም. በክልሉ ጠቅላይ ፍርድ ቤት ቀርበው በቀረበባቸው ክስ ላይ ባቀረቡት አቤቱታ እንደተናገሩት፣ የክስ መነሻ ሆኖ የተጠቀሰባቸው ሰነድ እንደ ፖለቲከኛ ‹‹የሽግግር መንግሥት ማቋቋም›› በሚል ለውይይት ያቀረቡትና በመገናኛ ብዙኃንም የቀረበ እንጂ፣ ሕገ መንግሥቱን በኃይል ለመናድ ታስቦ የተዘጋጀ አይደለም፡፡ ሰነዱ ለአገሪቱ ሰላማዊ ትግልና አሁን ላለው መንግሥት ጭምር ጠቃሚ ነው በሚል የቀረበ እንጂ፣ መንግሥትን በኃይል ከሥልጣኑ ለማውረድ እንዳላዘጋጁት ተናግረዋል፡፡ ይህንኑ ሰነድ ሌሎች ፓርቲዎችም የራሳቸው አድርገው ማቅረባቸውንም አክለው፣ የሰነዱ ባለቤት ሆነው መከሰሳቸው ተገቢነት እንደሌለው የገለጹት አቶ ልደቱ፣ ቢሆንም እንኳን በሐሳብ ደረጃ የሰነድ እንጂ በመንግሥት ላይ ያደረሰውም ሆነ የሚያደርሰው ጉዳት እንደሌለው ተናግረዋል፡፡ላለፉት 20 ዓመታት ሕጋዊና ሰላማዊ ሆነው ሲታገሉ የቆዩ ፖለቲከኛ መሆናቸውን የገለጹት አቶ ልደቱ፣ ሕገ መንግሥቱ በሰጣቸው መብት ሐሳባቸውን በመጻፋቸውና በመጠየቃቸው መከሰስ እንደሌለባቸውም ለፍርድ ቤቱ አስረድተዋል፡፡ የሽግግር መንግሥት እንዲቋቋም ያዘጋጁት ሰነድ ሐሳብ መሆኑን የተናገሩት አቶ ልደቱ፣ ይኼ ማለት ቢሻሻል፣ ቢቀየርና አስፈላጊ ከሆነም ሊቀየር የሚችል አማራጭ ሐሳብ መሆኑን አስረድተዋል፡፡ በአራት ጠበቆች የተወከሉት አቶ ልደቱ ጨምረው እንዳስረዱት፣ ሰነዱ በኦኤምኤን ሚዲያ መቅረቡ ተገልጾ በማስረጃነት መያያዙም የሕግ አግባብን ያልተከተለና ተገቢነትም የሌለው መሆኑን ለፍርድ ቤቱ አስረድተዋል፡፡ከሳሽ ዓቃቤ ሕግ በበኩሉ ባቀረበው መቃወሚያ አቤቱታ ለፍርድ ቤቱ እንዳስረዳው፣ አቶ ልደቱ የተከሰሱበት የወንጀል ሕግ አንቀጽ 256 (ለ) ድንጋጌን በመተላለፋቸውና የሽግግር መንግሥት እንዲቋቋም የጻፉት ሰነድ፣ መንግሥትን በኃይል ከሥልጣን ለማውረድ ታስቦ የተዘጋጀ መሆኑን አስረድቷል፡፡ የአገሪቱን ሕግ ተላልፈው ወንጀል በመፈጸማቸው እንጂ የተከሰሱት የግል ሐሳብን የመግለጽና የማቅረብ መብትን ለመገደብ እንዳልሆነም አስታውቋል፡፡የአቶ ልደቱ ጠበቆች የደንበኛቸው የዋስትና መብት እንዲከበርም ጠይቀዋል፡፡ የፍርድ ቤቱን የፍትሕ ሒደት ለመከታተል በሕይወት መኖር እንዳለባቸው ጠቅሰው፣ በልባቸው ላይ የተገጠመላቸው ሰው ሠራሽ መሣሪያ በማንኛውም ጊዜ ሕይወታቸውን አደጋ ላይ ሊጥል ስለሚችል፣ ወጥተው ሕክምናቸውን እየተከታተሉ ክርክራቸውን እንዲቀጥሉ ዋስትና እንዲፈቀድላቸው ጠይቀዋል፡፡ ዓቃቤ ሕግ በበኩሉ አቶ ልደቱ በዋስ ቢለቀቁና ከአገር ቢወጡ ሊመለሱ እንደማይችሉ በመግለጽና ተቃውሞውን በማሰማት የዋስትና ጥያቄውን ተቃውሟል፡፡ፍርድ ቤቱ የግራ ቀኙን ክርክር መርምሮ ትዕዛዝ ለመስጠት ለጥቅምት 20 ቀን 2013 ዓ.ም. ቀጠሮ ሰጥቷል፡፡  